KOMISIJOS SPRENDIMAS
2006 m. rugsėjo 25 d.
suteikiantis Kipro Respublikai nuo tam tikrų Europos Parlamento ir Tarybos direktyvos 2003/54/EB nuostatų leidžiančią nukrypti nuostatą
(pranešta dokumentu Nr. C(2006) 4177)
(Tik tekstas graikų kalba yra autentiškas)
(2006/653/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. birželio 26 d. Europos Parlamento ir Tarybos direktyvą 2003/54/EB dėl elektros energijos vidaus rinkos bendrųjų taisyklių, panaikinančią Direktyvą 96/92/EB (1), ypač į jos 26 straipsnio 1 dalį,
atsižvelgdama į Kipro Respublikos 2004 m. birželio 28 d. pateiktą prašymą,
informavusi valstybes nares apie prašymą,
kadangi:
(1)
2004 m. birželio 28 d. Kipro Respublika pateikė Komisijai prašymą dėl nuo Direktyvos 2003/54/EB 21 straipsnio 1 dalies b punkto nuostatų laikotarpiui, pasibaigiančiam 2008 m. gruodžio 31 d., ir nuo 21 straipsnio 1 dalies c punkto nuostatų laikotarpiui, pasibaigiančiam 2013 m. gruodžio 31 d., leidžiančios nukrypti nuostatos. Pateikti tokį prašymą aiškiai suteikiama teisė tos direktyvos 26 straipsnio 1 dalyje.
(2)
Iš pradžių pateikta informacija nebuvo pakankama prašymui vertinti. Be to, į pateiktus duomenis apie suvartojimą buvo įtraukti tam tikri duomenys apie suvartojimą šiaurinėje Kipro dalyje. Atsižvelgiant į Stojimo sutarties 10 protokolo dėl Kipro 1 straipsnio 1 dalį, su ta Kipro dalimi susiję skaičiai buvo laikomi nereikšmingais tyrimo atžvilgiu. Paprašius Kipras pateikė papildomos informacijos.
(3)
Kipro Respublika laikoma „maža atskira sistema“, kaip apibrėžta Direktyvos 2003/54/EB 2 straipsnio 26 dalyje. Pagal tą nuostatą „maža atskira sistema“ - tai bet kuri sistema, 1996 metais suvartojusi mažiau kaip 3 000 GWh, kai mažiau kaip 5 % per metus suvartotos energijos gaunama sujungiant su kitomis sistemomis. 1996 m. Kipro Respublika suvartojo 2 315,3 GWh. Kipro Respublikos elektros energijos sistema yra atskira, nesujungta su kitomis sistemomis.
(4)
Prie prašymo pridėtuose ir vėliau pateiktuose dokumentuose patiekiama pakankamai įrodymų, kad šiuo metu neįmanoma pasiekti konkurencingos elektros energijos rinkos tikslo atsižvelgiant į salos elektros energijos rinkos dydį ir struktūrą ir į tai, kad galimybė sujungti šią sistemą su pagrindiniu kurios nors kitos valstybės narės tinklu yra maža. Skubus rinkos atvėrimas sukeltų esminių problemų, visų pirma susijusių su elektros energijos tiekimo saugumu.
(5)
Šiuo metu Kipro elektros energetikos valdžios institucija (ECA) yra vienintelis licenciją turintis elektros energijos tiekėjas Kipre. Aplinkosaugos sumetimais pagrįstu Vyriausybės sprendimu įvairinti kuro mišinį, kuriame šiuo metu svarbiausias krosnių kuras, jai buvo užkrauta didelė našta. Dėl šios priežasties reikalaujama, kad elektros energijos gamyboje būtų pradėtos naudoti ir gamtinės dujos. ECA sutiko 2010 m. pastatyti kombinuotojo ciklo dujų turbinų elektrines, kurios naudos gamtines dujas. Dėl reikalingų investicijų padidės ECA našta, ir ji atsidurs nepalankioje padėtyje konkurentų atžvilgiu.
(6)
Be to, Vyriausybė teikia gausių paskatų potencialiems investuotojams į atsinaujinančius energijos išteklius, ypač vėjo, fotovoltinius ir biomasės pajėgumus. Privatusis sektorius rodo didelį susidomėjimą. Iš atsinaujinančių energijos išteklių gaminamai elektros energijai sistemoje teikiama pirmenybė. Tačiau neribotas elektros energijos, gaminamos iš atsinaujinančių energijos išteklių, naudojimas sudarytų sunkumų sistemos stabilumui ir tiekimo saugumui.
(7)
Rinkos atvėrimas neišvengiamai reikštų brangų perdavimo sistemos sustiprinimą, siekiant išvengti neigiamo poveikio tinklo patikimumui ir saugumui. Tai sąlygotų tarifų padidėjimą, dėl kurio padidėtų kainos galutiniams vartotojams. Šiuo metu nebūtų galima jokia prasminga konkurencija.
(8)
Išnagrinėjusi Kipro Respublikos prašymui pagrįsti pateiktus argumentus, Komisija yra įsitikinusi, kad leidžianti nukrypti nuostata ir jos taikymo sąlygos nepažeis galutinio Direktyvos 2003/54/EB tikslų įgyvendinimo.
(9)
Todėl reikėtų suteikti Kipro Respublikos prašomą leidžiančią nukrypti nuostatą.
(10)
Tačiau, nors prašyme pateikiamas tikslus dabartinės situacijos apibūdinimas, jame neatsižvelgiama į galimą vidutinės trukmės ir ilgalaikę raidą, kuri gali sąlygoti esminius pokyčius. Todėl situacija turėtų būti reguliariai stebima,
PRIĖMĖ ŠĮ SPRENDIMĄ:
1 straipsnis
Kipro Respublikai suteikiama nuo Direktyvos 2003/54/EB 21 straipsnio 1 dalies atitinkamai b ir c punktų leidžianti nukrypti nuostata.
Nuo Direktyvos 2003/54/EB 21 straipsnio 1 dalies b punkto leidžianti nukrypti nuostata taikoma iki 2008 m. gruodžio 31 d.
Nuo Direktyvos 2003/54/EB 21 straipsnio 1 dalies c punkto leidžianti nukrypti nuostata taikoma iki 2013 m. gruodžio 31 d.
2 straipsnis
Komisija gali panaikinti leidžiančią nukrypti nuostatą, jeigu Kipro Respublikos elektros energijos sektoriuje įvyktų esminių pokyčių.
Tuo tikslu Kipras stebi elektros energijos sektoriaus raidą ir praneša Komisijai apie bet kokius esminius jo pokyčius, visų pirma informaciją apie naujus gamybos leidimus, naujus rinkos dalyvius, kainų kitimus ir naujus infrastruktūros planus, dėl kurių gali atsirasti būtinybė persvarstyti leidžiančią nukrypti nuostatą.
Be to, Kipro Respublika kas dvejus metus pateikia Komisijai bendrąją ataskaitą; pirmą kartą ji pateikiama ne vėliau kaip 2007 m. gruodžio 31 d. Ataskaitose pateikiama informacija apie tarifų nustatymo ir kainodaros politiką bei apie dėl leidžiančios nukrypti nuostatos įgyvendintas priemones, kuriomis siekiama apsaugoti vartotojų interesus.
3 straipsnis
Šis sprendimas skirtas Kipro Respublikai.
Priimta Briuselyje, 2006 m. rugsėjo 25 d.